《登岳》
清代·纪迈宜

他山入犹坦，迤逦峰峦起。西岳独雄绝，登陟未半里。

奇峰堕我独，峭壁青冥倚。其态乃万变，屡折愈俶诡。

或红如砂莹，或绿如绮靡。或如鼎彝斑，或如樗蒲齿。

或如兽欲搏，或如翼斯企。或矗如危榭，或截如平垒。

或陷如刳凿，或突如角犄。或如海图坼，或如雁行比。

槎丫张巨吻，苍蔚秀悬藟。环抱迷向背，窅映漏曦晷。

侧身仅得过，飞湍怒啮趾。二十八潭悬，乱舞琼膏委。

镕银挂疋练，长虹饮涧底。神龙掉其尾，震撼势未止。

轰若车百辆，雷吼何时已。以兹蕴灵异，神瀵化为髓。

苍翠洞肌肤，融冶滴崖址。千仞青芙蓉，一气混茫里。

层巅虽未到，壮观斯为美。憩坐久惝恍，筇枝且徐理。

作者简介：纪迈宜，字偲亭，文安人。康熙甲午举人，官泰安知州。有《俭重堂集》。